Բանն այն է, որ Մարուքյանը, ով խորհրդարանում հայտնվել էր միայն ու միայն Նիկոլ Փաշինյանի խարիզմայի և նախընտրական շրջանում ԵԼՔ-ը իր ուսերին քաշելու շնորհիվ, այսօր քաջ գիտակցում է, որ արտահերթ խորհրդարանական ընտրություններին «Լուսավոր Հայաստան»-ին ոչ մի լուսավոր բան չի սպասվում: Առավելագույնը՝ Փաշինյանի ստվերից բաժին հասած 1-2 տոկոս, որը Մարուքյանի քաղաքական ուժին կթողնի քաղաքական կյանքի լուսանցքում, մի բան, ինչի հետ էդմոնը երբեք չի հաշտվի: Հետևաբար, այսօր պետք է անել ամեն ինչ՝ Փաշինյանի վստահությունը կրկին շահելու համար, գուցե այդ դեպքում հաջողվի նրան համոզել՝ ընտրությունների գնալ ոչ թե առանձին՝ «Քաղաքացիական պայմանագիր» կուսակցությունով, այլ կրկին ԵԼՔ դաշինքով: Սա, ինչ խոսք, իդեալական տարբերակ կլինի Մարուքյանի համար, բայց արդյո՞ք Փաշինյանին, ով այս ընթացքում հասցրել է կուտակել քաղաքական լուրջ կապիտալ՝ հարկավոր է Մարուքյան կոչված բալաստը, հատկապես, որ վերջինիս հավատարմության և վստահելիության մեջ երկրի նորընտիր վարչապետը կասկածելու լուրջ հիմքեր ունի: Չեն մոռացվել ոչ Փաշինյանին ուղղված անվստահության հոդվածը, ոչ է այն փաստը, որ Մարուքյանն ընդամենը մեկ անգամ հայտնվեց Հանրապետության հրապարակում, այն էլ՝ ոչ թե գործընկերոջը աջակցելու, այլ սեփական փիառի համար: